Боян Бойчев
Още съм жив

chitanka.info

Нажежено е до бяло

всичко в мен.

Жив съм.

В. Ханчев

Жив съм. Още съм жив.

Това значи, че те обичам.

Денят се пръква красив,

По улиците кръвта се затичва.

Жив съм. Не е за вярване.

Огледална муцуна се хили.

Ужàсен съм. А тебе те няма.

Самотата нашепва ми: „Мили…!“

Жив съм. Толкова жив.

Чак иде ми да възкръсна.

Прости ми, че съм ревнив —

За теб да не мисля е късно.

Жив съм. Даже банално.

Даже взе да ми втръсва.

Според Исус май е фатално

Непрекъснато да си мъкна кръста.

Жив съм. Куражливо намигат

Иззад тлъсти облаци ангелите.

Тебе те няма. Стига де…

Жив съм. По дяволите.

май 1999 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.